Meastóireacht ar Ghníomhaireacht an Aontais Eorpaigh um Oiliúint i bhForfheidhmiú an Dlí bunaithe ar Airteagal 32 de Rialachán CEPOL (AE) 2015/2219 ó Pharlaimint na hEorpa agus ón gComhairle an 25 Samhain 2015 maidir le Gníomhaireacht an Aontais Eorpaigh um Oiliúint i bhForfheidhmiú an Dlí (CEPOL), agus a ghabhann ionad Chinneadh 2005/681/CGB ón gComhairle agus lena n-aisghairtear an cinneadh sin

Le hAirteagal 32 de Rialachán CEPOL, ceanglaítear ar an gCoimisiún meastóireacht a dhéanamh faoin 1 Iúil 2021 agus gach cúig bliana ina dhiaidh sin, ina ndéanfar measúnú, go háirithe, ar thionchar, éifeachtacht agus éifeachtúlacht CEPOL agus ar a chleachtais oibre. Cuibhreannas de RAND Europe agus Ernst & Young a rinne an staidéar seachtrach a thacaíonn leis an meastóireacht seo.

Gníomhaireacht de chuid an Aontais Eorpaigh is ea Gníomhaireacht an Aontais Eorpaigh um Oiliúint i bhForfheidhmiú an Dlí (CEPOL) atá tiomanta d’oiliúint a chur ar oifigigh forfheidhmithe dlí agus tá sé lonnaithe i mBúdaipeist na hUngáire. Is ról ríthábhachtach é seo atá ceaptha lena áirithiú go mbeidh oifigigh forfheidhmithe dlí na hEorpa in ann cearta an duine a chosaint, coireacht thromchúiseach agus sceimhlitheoireacht a chosc agus a chomhrac, agus an t‑ord poiblí a choinneáil ar bun, d’fhonn cultúr coiteann um fhorfheidhmiú an dlí a chruthú san Aontas. An Coláiste Póilíneachta Eorpach is ea an t‑ainm a tugadh air nuair a bunaíodh in 2000 é agus rinneadh Gníomhaireacht de in 2005. Tháinig a shainordú dlíthiúil reatha i bhfeidhm an 1 Iúil 2016, rud is toradh ar Rialachán (AE) 2015/2219 ó 2015 maidir le Gníomhaireacht an Aontais Eorpaigh um Oiliúint i bhForfheidhmiú an Dlí (‘Rialachán CEPOL’). I gcomhréir le hAirteagal 3 den Rialachán, áirítear i sainordú CEPOL tacaíocht a thabhairt d’oiliúint le haghaidh oifigigh forfheidhmithe dlí, agus an oiliúint sin a fhorbairt, a chur chun feidhme agus a chomhordú.

Tá dhá phríomhchuspóir ag an meastóireacht seo: (1) Measúnú a dhéanamh ar éifeachtacht, éifeachtúlacht, ábharthacht, comhleanúnachas agus breisluach AE CEPOL agus ar a chleachtais oibre ó 2015 i leith; Agus (2) Tuairisc a thabhairt ar na ceachtanna a foghlaimíodh agus moltaí a ullmhú chun freagairt níos fearr a thabhairt ar na dúshláin a bhaineann leis an timpeallacht atá ag síorathrú i bhfianaise na n‑acmhainní daonna agus an airgeadais atá údaraithe faoi láthair do CEPOL. Sa mheastóireacht cumhdaítear gníomhaíochtaí CEPOL thar an tréimhse 2015 go 2020 le Ballstáit uile an Aontais (seachas an Danmhairg), le tríú tíortha a bhfuil socruithe oibre, comhaontuithe comhair agus socruithe comhchosúla ag CEPOL leo, agus le heagraíochtaí idirnáisiúnta agus gníomhaireachtaí de chuid an Aontais.

Cuirfear an tuarascáil seo faoi bhráid Pharlaimint na hEorpa agus na Comhairle agus faoi bhráid Bhord Bainistíochta na Gníomhaireachta chomh maith. Sa Doiciméad Inmheánach Oibre a ghabhann leis an Tuarascáil seo ón gCoimisiún, tugtar anailís mhionsonraithe ar thorthaí na meastóireachta seachtraí.

2.PRÍOMHTHORTHAÍ NA MEASTÓIREACHTA

Ó thaobh na héifeachtachta de, suíodh sa mheastóireacht gur i bpríomhdhoiciméid chláir CEPOL, tugtar aird ar chuspóirí a bhunúis dlí agus ar na tosaíochtaí mar a leagtar amach i gClár Oibre AE 2015 maidir leis an tSlándáil agus is léiriú iad ar na cuspóirí agus na tosaíochtaí sin. Tá an méid sin deimhnithe ag na páirtithe leasmhara agus formhór acu den tuairim gur léiriú cuí iad gníomhaíochtaí agus imeachtaí CEPOL le linn na tréimhse 2015 go 2020 ar na cuspóirí a leagtar amach ina shainordú. Tá sé de chúram ar CEPOL a shainordú a chomhlíonadh maidir le póilíneacht trasteorann agus póilíneacht ar an leibhéal Eorpach agus infheistíonn sé a chuid acmhainní dá réir agus tá torthaí suntasacha acu.

Ina theannta sin, i ngeall ar thabhairt isteach na modheolaíochta maidir le Measúnú ar Riachtanais Oiliúna Straitéiseacha, modheolaíocht a forbraíodh chun bearnaí san eolas, scileanna, agus inniúlachtaí a shainaithint mar aon le riachtanais oiliúna, tá feabhas mór tagtha ar an gcaoi a dtugtar tosaíocht a thabhairt do riachtanais oiliúna. Leis an modheolaíocht, aithnítear tosaíochtaí oiliúna agus tá sí dírithe ar ghníomhaíochtaí oiliúna atá ar fáil a chomhordú chun forluí agus dúbailt a chosc, agus treochtaí forfheidhmithe dlí atá ag teacht chun cinn á léiriú san am céanna. Mar sin féin, maidir le tairiscint CEPOL ‘oiliúint d’oiliúnóirí’, gníomhaíocht lena gcuirtear ar chumas oiliúnóirí modhanna soláthair nua-aimseartha agus teicnící foghlama cumaiscthe a chur chun feidhme chun a áirithiú go mbeidh oiliúint ardchaighdeáin ann le haghaidh póilíní i dtimpeallacht ilchultúrtha, cuireadh in iúl san oiliúint go bhfuil an tairiscint sin níos lú ná an tairiscint ó ghníomhaireachtaí eile Cheartas agus Ghnóthaí Baile an Aontais agus ba cheart féachaint ar an tairiscint sin a leathnú.

Ba é conclúid na meastóireachta gur ós rud é go bhfuil CEPOL sách beag (96 bhall foirne in 2020) agus i bhfianaise a buiséid bhliantúil (EUR 10.6 milliún in 2020), nach féidir a bheith ag súil le go sroichfidh CEPOL cion suntasach den spriocghrúpa trí ghníomhaíochtaí oiliúna cónaithe. Is é atá i gceist leis an smaoineamh atá cuimsithe i Rialachán CEPOL go ndéanfaidh an Ghníomhaireacht raon a spriocghrúpa a leathnú trí éifeacht chascáideach lena ndéanfar an fhor-rochtain a mhéadú mar thoradh ar oiliúint d’oiliúnóirí agus aistriú eolais idir piaraí. Faoi láthair, tá cascáidiú ag brath go mór ar ghníomhaíochtaí na mBallstát agus ní dhéanann CEPOL faireachán leanúnach air. Ina theannta sin, ní bhaineann CEPOL mórán úsáid as an gcur chuige lena soláthraítear oiliúint d’oiliúnóirí, agus níor sholáthair sé ach cúig sheisiún in 2019 agus dhá sheisiún in 2020 roimh an bpaindéim. Tháinig infheistíocht CEPOL in uasghrádú agus i leathnú a thairisceana oiliúna ar líne chun cinn mar straitéis dhearfach chun a fhor-rochtain a leathnú, rud a bhí fíorthábhachtach i gcomhthéacs phaindéim COVID-19.

Na rannpháirtithe a roghnaíodh le haghaidh oiliúint chónaithe CEPOL, ní i gcónaí a bhíonn próifíl oiriúnach acu ó thaobh leibhéal saineolais agus sinsearachta de. Tá sé de chumhacht ag bainisteoirí gníomhaíochta laistigh de CEPOL iarratais na rannpháirtithe a ghrinnfhiosrú agus a dhiúltú, ach suíodh sa mheastóireacht gur ar éigean a úsáidtear an chumhacht sin ós rud é gur cleachtas seanbhunaithe é glacadh leis an gcéad iarrthóir a chuireann na Ballstáit i láthair, beag beann ar a phróifíl. Is saincheist aitheanta í seo a phléitear go minic i measc Aonaid Náisiúnta CEPOL ina gcuid cruinnithe rialta. Mar sin féin, thuairiscigh páirtithe leasmhara gur cosúil go bhfuil Bainisteoirí Gníomhaíochta CEPOL ag déanamh athbhreithniú níos cáiréisí anois ar iarratais ó rannpháirtithe.

Ó thaobh na héifeachtúlachta de, suíodh sa mheastóireacht gur mhó na tairbhí a thiocfadh as a bheith rannpháirteach i ngníomhaíochtaí CEPOL ná na costais a bheadh ar na Ballstáit, agus gur bainistíodh go maith acmhainní CEPOL. Thángthas ar an gconclúid sa mheastóireacht freisin gurbh ann do neamhéifeachtúlachtaí áirithe a bhaineann le próiseas cinnteoireachta an Bhoird Bainistíochta, agus le próisis phleanála agus nósanna imeachta faireacháin CEPOL. Is cosúil go n‑oibríonn struchtúr inmheánach CEPOL go héifeachtúil, cé go bhféadfadh tionchar a bheith ag athrú foirne CEPOL ar éifeachtúlacht fhoriomlán na Gníomhaireachta le linn na tréimhse 2015 go 2020. Oibríonn CEPOL faoi shamhail ghnó hibridigh anois, ina dtugtar le chéile an cur chuige traidisiúnta deontais, ina bhfuil topaicí á dtairiscint i measc Comhpháirtithe Creata incháilithe, agus modh ‘nua’ Ionad Eolais CEPOL, ina bhfuil cnuasach saineolaithe atá speisialaithe in ábhar áirithe. Tá sé i gceist leis an modh measctha sin bainistiú na ndeontas a chuíchóiriú agus a shimpliú agus cuireadh i bhfeidhm é tar éis don Bhord Bainistíochta diúltú do dhíothú iomlán an chórais deontais. Ar an iomlán, bhí CEPOL in ann an maoiniú ón Aontas a fuair sé a ghlacadh isteach.

Meastar go bhfuil an timthriall forbartha bliantúil le haghaidh ghníomhaíochtaí oiliúna CEPOL róghearr, rud a chuireann an cháilíocht i mbaol. Sula n‑ullmhaítear oiliúint CEPOL, ní mór don Bhord Bainistíochta cinntí a dhéanamh maidir le hábhair, treoirlínte agus nósanna imeachta roghnúcháin. Dar le páirtithe leasmhara áirithe, a luaithe atá na próisis sin curtha i gcrích, is beag am atá fágtha le haghaidh ábhar cáilíochta a fhorbairt toisc go bhfuil deireadh leis an timthriall bliantúil. Dá thoradh sin, na Creat‑Comhpháirtithe nach bhfuil aon réiteach oiliúna ‘réidh‑le-cur i bhfeidhm’ acu a d’fhéadfaí a thairiscint le linn na tréimhse ama teoranta sin, bíonn drogall orthu iarratas a chur isteach maidir le cúrsa a eagrú. Is é an toradh atá air sin go bhfuil laghdú leanúnach ag teacht ar líon na n‑iarratas ar dheontais ó Chreat‑Chomhpháirtithe.

Na gníomhaíochtaí oiliúna a seachfhoinsíodh chuig Creat‑Chomhpháirtithe CEPOL le haghaidh a bhforbartha agus le haghaidh a soláthair, níl siad chomh mór faoi thionchar shásra dearbhaithe cáilíochta CEPOL. Bíonn cáilíocht athraitheach ag baint leis na gníomhaíochta oiliúna dá thoradh sin. Tá sásra dearbhaithe cáilíochta i bhfeidhm ag CEPOL chun a ghníomhaíochtaí oiliúna a rialú ó fhorbairt go soláthar, rud a measadh a bheith éifeachtach ó thaobh ábhar agus oiliúnóirí d’ardcháilíocht a ráthú nuair atá CEPOL freagrach as an oiliúint a fhorbairt agus a sholáthar. Bíonn cáilíocht athraitheach ag baint le gníomhaíochtaí oiliúna atá seachfhoinsithe chuig Creat‑Chomhpháirtithe, cé gur thaitin siad leis na rannpháirtithe mar sin féin, toisc nach ndearnadh scagadh córasach orthu i gcónaí le sásra dearbhaithe cáilíochta CEPOL.

Meastar gurb ionann Acadamh Cibearchoireachta CEPOL agus céim thábhachtach atá glactha ag an nGníomhaireacht chun aghaidh a thabhairt ar riachtanais atá ag teacht chun cinn, ach ba cheart tuilleadh feabhais a chur air. Nuair a bunaíodh Acadamh Cibearchoireachta CEPOL, bhí idir tuairimí dearfacha agus diúltacha ag na páirtithe leasmhara maidir leis. Cé go mbaineann sé le hábhar an‑ábhartha a bhfuil éileamh an‑mhór air, bhí amhras ann maidir lena mhisean, a mhéid teoranta agus a chumas ó thaobh saineolaithe a bhfuil eolas agus scileanna ábhartha acu a mhealladh chun oiliúint a sholáthar. Chomh maith leis sin, bhí drochthionchar ag paindéim COVID-19 ar na gníomhaíochtaí a cuireadh ar fáil tríd an Acadamh Cibearchoireachta, toisc nárbh fhéidir gníomhaíochtaí cónaithe ar an láthair ina n‑úsáidfí na saoráidí speisialta a dhéanamh. Ar bhonn níos ginearálta, bhí cuid de na páirtithe leasmhara ar leibhéal na mBallstát agus ar leibhéal an Aontais criticiúil maidir le tairiscint oiliúna cibearchoireachta CEPOL, agus iad ag ceistiú cháilíocht, chomhsheasmhacht agus leithead na hoiliúna a cuireadh ar fáil.

Suíodh sa mheastóireacht, gur cé go bhfuil dea-chaidreamh idir Stiúrthóir Feidhmiúcháin CEPOL agus an Bord Bainistíochta, go gcuirtear isteach ar chruinnithe an Bhoird Bainistíochta mar gheall ar rannpháirtíocht íseal roinnt Comhaltaí agus an fócas díréireach ar chúrsaí riaracháin. Thairis sin, tháinig fadhbanna áirithe ionadaíochta chun cinn maidir le Bord Bainistíochta CEPOL (i.e. rannpháirtíocht íseal roinnt Ballstát; an éagothroime inscne; gan oifigigh chustaim ná oifigigh teorann a bheith ann; leibhéil éagsúla sinsearachta na n‑ionadaithe). Freastalaíonn líon mór toscairí ó gach Ballstát ar chruinnithe an Bhoird agus ní ionadaithe iad i gcónaí ar speictream iomlán na gcomhlachtaí forfheidhmithe dlí agus ar a n‑ionchur. Thug roinnt páirtithe leasmhara faoi deara gur cé go mbaineann formhór chinntí an Bhoird Bainistíochta le hábhar agus le straitéis, go bhfuil clár oibre cruinnithe an Bhoird lán le míreanna riaracháin, rud a fhágann gur beag deis atá ann plé straitéiseach a dhéanamh.

Tháinig méadú de réir a chéile ar líon fhoireann CEPOL le linn na tréimhse 2015 go 2020 (ó 45 go 96). Tháinig sé chun solais ón meastóireacht áfach gur cosúil go bhfuil athlonnú CEPOL ón Ríocht Aontaithe go dtí an Ungáir agus an chomhéifeacht coigeartaithe tuarastail a cuireadh i bhfeidhm maidir leis an mBúdaipeist ina dhiaidh sin ina phríomhchúis leis an ndeacracht atá ag CEPOL foireann a mhealladh agus a choinneáil. Ní gearán aonair é sin i measc na nGníomhaireachtaí díláraithe, áfach. Mar thoradh ar an athrú foirne, tá athrú tagtha ar an gcultúr corparáideach agus ar na dúshláin maidir le foireann atá cáilithe go cuí a mhealladh.

Deimhníodh go bhfuil cuspóirí CEPOL ábhartha do riachtanais agus do dhúshláin an Aontais a shainítear i bpríomhdhoiciméid straitéiseacha agus go bhfuil tairiscint oiliúna CEPOL ábhartha do riachtanais Bhallstáit an Aontais. Léiríodh sa mheastóireacht go bhfreagraíonn cuspóirí CEPOL do na príomhghnéithe a áirítear i gClár Stócólm, i gClár Oibre AE maidir leis an tSlándáil agus sa Scéim Eorpach um Oiliúint i bhForfheidhmiú an Dlí nó go bhfuil siad ailínithe leo. Thug rannpháirtithe oiliúna sna 27 mBallstát AE le fios freisin gur thug tairiscint oiliúna CEPOL aghaidh go leordhóthanach ar riachtanais agus ar ionchais a dtíortha le linn na tréimhse ó 2015 go 2020. Tá an méid seo a leanas ina bhunús le hábharthacht chuspóirí agus ghníomhaíochtaí oiliúna CEPOL: (1) cláir Oibre Bhliantúla CEPOL a bheith ailínithe leis an gClár Oibre Eorpach maidir leis an tSlándáil (mar a luaitear thuas); (2) tabhairt isteach Mheasúnú an Aontais ar Riachtanais Oiliúna Straitéiseacha, a d’fhág gur féidir le CEPOL tosaíochtaí oiliúna a nascadh le riachtanais a spriocghrúpaí; agus (3) tosaíochtaí an Ardáin Eorpaigh Ildisciplínigh i gCoinne Bagairtí Coiriúla a bheith neadaithe ina chuid gníomhaíochtaí oiliúna cónaithe agus ar líne. Ina theannta sin, aithnítear go forleathan go gcruthaíonn gníomhaíochtaí CEPOL muinín agus go n‑éascaíonn siad forbairt an chomhair idir seirbhísí forfheidhmithe dlí. Go deimhin, ba chéim thábhachtach chun cinn é tabhairt isteach Mheasúnú AE ar Riachtanais Oiliúna Straitéiseacha agus na Measúnaithe ar Riachtanais Oiliúna Oibríochtúla chun a áirithiú go ndéanfaí ábhair agus gníomhaíochtaí oiliúna a ailíniú ar bhealach níos láidre le riachtanais na bpáirtithe leasmhara. Mar sin féin, bhí idir torthaí dearfacha agus diúltacha ann maidir le cumas CEPOL a thairiscint oiliúna a chur in oiriúint d’fhorbairtí eolaíocha, teicneolaíocha agus sochpholaitiúla.

Is cosúil go bhfuil sainchúram agus gníomhaíochtaí CEPOL comhleanúnach agus comhlántach le gníomhaithe ábhartha eile ar leibhéal an Aontais. Ar an iomlán, bhí tuairim dhearfach ag páirtithe leasmhara ó Ghníomhaireachtaí Ceartais agus Gnóthaí Baile eile maidir lena gcaidreamh le CEPOL. Mar sin féin, tá méid an chomhordaithe ad hoc, éagsúil de réir na Gníomhaireachta agus de réir leibhéal rannpháirtíocht CEPOL le gníomhaireachtaí CGB agus institiúidí de chuid an Aontais. Ciallaíonn sé sin go bhféadfaí feabhas a chur ar chúrsaí; Dá bhrí sin, d’fhéadfadh CEPOL a chur chuige oibre a oiriúnú chun sineirgíochtaí a d’fhéadfadh a bheith ann a uasmhéadú. Maitrís Oiliúna CGB, scarbhileog a rabhthas ag súil leis go n‑athródh na Gníomhaireachtaí de láimh í, scarbhileog a bhí beartaithe chun comhordú struchtúrtha a áirithiú, cuireadh deireadh lena húsáid in 2019 de bharr cúiseanna a bhain go príomha le heaspa feasachta agus rannpháirtíochta maidir leis an uirlis i measc ghníomhaireachtaí CGB. Mar sin féin, níor tháinig aon mhodheolaíocht struchtúrtha in ionad Mhaitrís Oiliúna CGB; ina ionad sin, déanann CEPOL comhordú trí chur chuige idir piaraí, go háirithe trí idirghníomhú i gcruinnithe de chuid Líonra na nGníomhaireachtaí Ceartais agus Gnóthaí Baile agus/nó trí pháirt a ghlacadh i dtionscadail ar leith, rud nach ráthaíonn go mbainfear sineirgí iomlána amach.

Ba é conclúid na meastóireachta, maidir leis an mbreisluach AE, go raibh na grúpaí páirtithe leasmhara uile a ndeachthas i gcomhairle leo den tuairim go gcuireann CEPOL breisluach ar fáil go deimhin maidir le hoiliúint i réimsí coireachta sonracha i gcomparáid lena bhfuil ar fáil ar an leibhéal náisiúnta. Chuidigh cuspóirí agus cúraimí CEPOL le feabhas a chur ar chumas na mBallstát oiliúint a chur ar a n‑oifigigh forfheidhmithe dlí i gcomparáid leis an méid a d’fhéadfaidís a dhéanamh ar an leibhéal náisiúnta. Luaigh roinnt oifigeach a ndeachthas i gcomhairle leo gur thairg CEPOL, ar bhealach úsáideach, oiliúint ar ionstraimí agus uirlisí ar leibhéal an Aontais agus gur thug sé léargas ar ghné an Aontais a bhaineann le huirlisí trasteorann, amhail malartú trasteorann na fianaise leictreonaí agus comhar idirnáisiúnta i bhforfheidhmiú an dlí, rud ar annamh a cumhdaíodh é san oiliúint náisiúnta. Mar sheachtháirge ón oiliúint sin, aithnítear go forleathan go gcruthaíonn gníomhaíochtaí CEPOL muinín agus go n‑éascaíonn siad forbairt an chomhair idir seirbhísí forfheidhmithe dlí. D’aontaigh formhór na bpáirtithe leasmhara a ndeachthas i gcomhairle leo go gcuireann gníomhaíochtaí CEPOL ina n‑iomláine le muinín fhrithpháirteach a mhéadú i measc eagraíochtaí forfheidhmithe dlí. Thairis sin, dhearbhaigh na páirtithe leasmhara gur éascaigh gníomhaíochtaí CEPOL líon na ndeiseanna comhair agus cáilíocht an chomhair idir seirbhísí náisiúnta um fhorfheidhmiú an dlí ar leibhéal an Aontais agus, go pointe níos lú, ar bhonn déthaobhach agus réigiúnach. Aontaíonn formhór na rannpháirtithe oiliúna go gcuireann gníomhaíochtaí oiliúna CEPOL deiseanna nithiúla ar fáil chun líonrú a bhunú lena gcomhchomhlachtaí Eorpacha agus go dtugann CEPOL luach uathúil chun comhar a fhorbairt nach mbainfí amach trí mheáin náisiúnta murach sin. Baineann an toradh sin go háirithe le clár malartaithe CEPOL agus le gníomhaíochtaí cónaithe CEPOL. Fuarthas amach sa mheastóireacht go bhfuil ardmheas ag páirtithe leasmhara eolacha ar obair CEPOL i dtríú tíortha, cé nach bhfuil daoine áirithe laistigh de rialachas CEPOL ar an eolas faoi na gníomhaíochtaí sin. Agus a shainordú á shaothrú aige, leathnaigh CEPOL a thacaíocht chun beartas seachtrach an Aontais a chumhdach trí chumas forfheidhmithe dlí a fhorbairt i dtíortha comhpháirtíochta i gcomharsanacht an Aontais. Cuidíonn tionscadail fothaithe acmhainneachta de chuid CEPOL i dtríú tíortha go héifeachtach le feabhas a chur ar chobhsaíocht i gcomharsanacht an Aontais agus le muinín a chothú le tíortha comharsanachta. Cé gur margadh plódaithe í oiliúint i dtríú tíortha, moltar CEPOL as a thiomantas maidir le hoiliúint a sholáthar lena bhfreastalaítear ar riachtanais tríú tíortha comhpháirtíochta. De réir an tsainordaithe, bainistíonn CEPOL cistí tiomanta Chúnamh Seachtrach an Aontais chun a chuspóirí a chomhlíonadh i dtríú tíortha.

3.CEACHTANNA A FOGHLAIMÍODH AGUS MOLTAÍ

Leagtar béim sa mheastóireacht ar a thábhachtaí atá sé go ndéanfaidh CEPOL a chuid gníomhaíochtaí a chuíchóiriú chun díriú ar na príomhthosaíochtaí laistigh den Ardán Eorpach Ildisciplíneach i gCoinne Bagairtí Coiriúla, de Straitéis an Aontais Slándála agus de straitéisí slándála inmheánaí a rinneadh le déanaí, agus tá sé fós oscailte chun measúnú agus freastal a dhéanamh ar iarrataí oiliúna sonracha na mBallstát laistigh den chreat sin. I ndáil leis sin, ba cheart do CEPOL a chomhar le Gníomhaireachtaí eile i gcoitinne, agus le Europol go háirithe, a mhéadú chun sineirgí a uasmhéadú chomh forleathan agus is féidir. Sa chomhthéacs sin, tá sé glactha ag CEPOL a bheith ar thús cadhnaíochta maidir leis an gcomhsprioc straitéiseach chothrománach maidir le ‘fothú acmhainneachta trí oiliúint, líonrú agus nuálaíocht’ a chomhordú le linn thimthriall 2022-2025 an Ardáin Eorpaigh Ildisciplínigh i gCoinne Bagairtí Coiriúla. Mar an gcéanna, ba cheart do CEPOL a ról comhordúcháin a mhéadú, agus rannchuidiú freisin le cur chun feidhme na straitéisí slándála inmheánaí uile, lena n‑áirítear an Clár Oibre Frithsceimhlitheoireachta, a glacadh i mí na Nollag 2020, agus Straitéisí an Aontais maidir le Coireacht Eagraithe agus maidir le Gáinneáil araon, a glacadh go luath in 2021.

Mar nasc leis sin, tá sé fíorthábhachtach go mbeadh ról lárnach ag CEPOL maidir le hoiliúint i bhforfheidhmiú an dlí a chomhordú i measc na bpáirtithe leasmhara éagsúla ar fad, agus go háirithe gníomhaireachtaí CGB eile. In ionad é a bheith in iomaíocht le páirtithe leasmhara oiliúna eile an Aontais, ba cheart é a bheith mar aidhm ag CEPOL a bheith ina phríomh‑mhol AE le haghaidh oiliúint i bhforfheidhmiú an dlí. Cé nach bhfuil an Ghníomhaireacht in ann freastal ar na riachtanais oiliúna uile í féin, tá ról uathúil aici ó thaobh catalóg na dtairiscintí oiliúna reatha i bhforfheidhmiú an dlí a mhapáil agus faireachán a dhéanamh orthu, ar tairiscintí iad a chuireann gníomhaireachtaí CGB agus páirtithe leasmhara eile ar fad ar fáil, agus ó thaobh feidhmiú mar thairseach do chleachtóirí forfheidhmithe dlí agus iad ag lorg deiseanna oiliúna oiriúnacha ar leibhéal an Aontais.

San am céanna, tá sé chomh tábhachtach céanna d’ionadaithe na mBallstát an comhordú laistigh dá dtíortha a neartú a thuilleadh, d’fhonn tuairimí an phobail um fhorfheidhmiú an dlí ina iomláine a bhailiú agus aghaidh a thabhairt ar na riachtanais sin. Go háirithe, leag an mheastóireacht béim ar an tábhacht a bhaineann le ról Bhord Bainistíochta CEPOL, mar chomhlacht ar cheart dó na hionchuir agus na héilimh uile lasmuigh den saol acadúil a léiriú agus a athsheachadadh, go háirithe ón leibhéal oibríochtúil sna Ballstáit, agus iad a úsáid chun cur le cinntí straitéiseacha an Bhoird. Sa chomhthéacs sin, ba cheart aird a thabhairt freisin ar ionadaíocht inscne laistigh den Bhord Bainistíochta, mar a léirigh Parlaimint na hEorpa freisin, a d’áitigh – i gcomhthéacs nós imeachta urscaoilte 2019 – ar CEPOL cothromaíocht inscne a áirithiú agus a chomhaltaí á n‑ainmniú aici.